送通判喻郎中
作者：文同
朝代：宋

paragraphs: 前年爲郡得陵時，不謂其州陋如此。
蕭條官宇岩嶺上，零落民家坑谷裏。
西城初入已可厭，竊謂豈堪余所止。
幸逢之彥倅郡事，日月漸深殊可喜。
予之所稟至迂謬，君亦恬然尤自委。
每來聚議一朝罷，各去掩門歸隠几。
雖然有時亦爲會，此事可知誰得已。
酒肴粗糲妓樂可，况復譊譊滿公使。
惟於試茶并看畫，以此過從不知幾。
幕中有客乃佳士，愛遣高談聽亹亹。
如斯共處五百日，索寞情懷未嘗起。
君今官滿忽先去，撩動予愁安可柅。
英溪長亭一揮手，自此吳蜀五千里。
謂言川江會北固，中亦有船多上水。
願君因出到金山，遇此莫忘批紙尾。